EuroBench/eurobench-wiki-lt-topics huggingface dataset:
Tema: Rašytojai
Migelis Anchelis Asturiasas Rosalesas (Miguel Ángel Asturias Rosales; 1899 m. spalio 19 d. Gvatemala – 1974 m. birželio 9 d. Madridas) – Gvatemalos rašytojas, diplomatas. Nobelio literatūros premijos laureatas (1967 m.). Studijavo mediciną, teisę, dirbo advokatu. 1924–1933 m. gyveno emigracijoje Prancūzijoje, kur studijavo etnologiją, domėjosi prancūzų literatūra, vertė majų šventuosius tekstus. Grįžęs į Gvatemalą dirbo žurnalistu, buvo išrinktas į kongresą. Nuo 1946 m. dirbo diplomatu Meksikoje, Salvadore, Argentinoje, Prancūzijoje. Išgarsėjo apsakymais (rinkinys „Gvatemalos legendos“, 1930 m.), kuriuose realistiniai vaizdai jungiami su mitiniais motyvais. Satyriniame romane „Senjoras Prezidentas“ (El Señor Presidente, 1946 m.) aprašė diktatoriaus Manuelio Kabreros valdymo žiaurumus. 1949 išleido romaną „Kukurūzų žmonės“ (Nombres de maiz, 1949 m.) apie indėnų buitį, papročius. Romanų trilogijoje „Uraganas“ (Viento fuerte, 1950 m.), „Žaliasis tėvas“ (El papa verde, 1954 m.), „Palaidotųjų akys“ (Los ojos de los enterrados 1960 m.) vaizdavo sunkų valstiečių gyvenimą, kovą dėl žemės su užsienio bendrovėmis. Taip pat parašė eilėraščių rinkinius „Vieversio smilkinys“ (Sien de alondra, 1948 m.), „Šviesios pavasario sutemos“ (Clarivigilia primavera, 1965 m.), novelių rinkinį „Savaitgalis Gvatemaloje“ (1956 m.), „Lidos Sal veidrodis“ (El espejo de Lida Sal, 1967 m.), istorinį romaną „Mulatė kaip mulatė“ (Mulata de tal, 1963 m.), autobiografinę apysaką „Didysis penktadienis“ (Viernes de dolores, 1972 m.). Parašė dramų, esė. Kūryboje būdingas istorizmas, magiškojo realizmo bruožai, gausu indėnų legendų motyvų.
Tema: Rašytojai
Polina Žerebcova (rus. 'Поли́на Ви́кторовна Жеребцо́ва' g. 1985 m. kovo 20 d. Grozne, Čečėnijoje) – rašytoja, dokumentinės prozos kūrėja, poetė. Ji yra „Žerebcovos Polinos dienoraščio“ autorė. Ši knyga buvo išversta į kelias Europos Sąjungos kalbas. Suomija 2013 m. Polinai suteikė politinį prieglobstį. Rašytoja reiškiasi žmogaus teisių gynimo srityje. Ji pasisakė už Boriso Stomachino, kuris buvo įkalintas už publicistinę veiklą, išlaisvinimą. Rašytoja yra Rusijoje teikiamos A. Sacharovo premijos „Už žurnalistinę veiklą kaip sąžinės poelgį“ finalininkė (2012). Polina parašė pranešimą apie karo nusikaltimus, vykdytus Čečėnijos Respublikos teritorijoje 1994–2004 metais. Rašytoja gimė daugiatautėje šeimoje Čečėnijoje-Ingušijoje (Sovietų Sąjunga), Grozno mieste. 1994 m. Polina ima rašyti dienoraštį. Prasideda Pirmasis Čečėnijos karas. Abiejų Čečėnijos karų metu Polina iš Čečėnijos Respublikos nebuvo išvykusi. Dienoraštyje ji aprašo savo Tėvynėje vykstančius istorinės reikšmės įvykius. 1999 m. spalio 21 d. Polina su savo motina prekiauja laikraščiais Grozno turguje, kur yra sunkiai sužeidžiama raketinio apšaudymo metu. Dienoraštyje Polina aprašo taikių gyventojų gyvenimą per karą.: 1999 m. lapkričio 8 d. Vakar vakare buvo siaubingas apšaudymas! Raketos ir sviediniai lėkė į kiemą. Šaudė minosvaidžiai ir kulkosvaidžiai. Sienos tiesiog tratėjo. Visiems kaimynams išbyrėjo langų stiklų likučiai.
Tema: Filmai
Išvirkščias pasaulis (angl. Inside Out) – 2015 m. JAV animacinis filmas, kurį sukūrė „Pixar Animation Studios“ ir išleido „Walt Disney Pictures“. Filmą įgarsino Amy Poehler, Phyllis Smith, Richard Kind, Bill Hader, Lewis Black, Mindy Kaling, Kaitlyn Dias, Diane Lane ir Kyle MacLachlan. Filme pasakojama apie jaunos mergaitės Railės vidinį pasaulį – penkios personifikuotos emocijos valdo jos mintis ir veiksmus, kai ji prisitaiko prie šeimos persikraustymo. Jungtinėse Amerikos Valstijose jis buvo išleistas 2015 m. birželio 19 d. Filmas sulaukė teigiamų atsiliepimų dėl meistriškumo, scenarijaus, temos, siužeto ir įgarsintojų pasirodymų. Jis visame pasaulyje uždirbo 858,8 milijono JAV dolerių ir tapo septintuoju pelningiausiu 2015 m. filmu. Filmas taip pat pelnė „Oskarą“ ir daugybė kitų apdovanojimų. 2024 m. išleistas tęsinys – „Išvirkščias pasaulis 2“.
Tema: Medicina
Čiaudulys – nevalinga gyvūno nosiaryklės reakciją į dirgiklį nosies gleivinėje. Čiaudulį sukeliantys dirgikliai yra dviejų tipų: alergenai ir svetimkūniai. Čiaudulio reflekso veikimo principas yra stipria oro srove pašalinti dirgiklį, jog organizmas galėtu ramiai kvėpuoti. Dėl to šis refleksas yra imuninės sistemos dalis. Čiaudulio metu į aplinką pasklinda šimtai tūkstančių mikroorganizmų, todėl čiaudulys gali pernešti infekcijas. Čiaudulio metu išsiskiria iki 40 000 lašelių, kurių kiekviename yra daugybė mikroorganizmų.
Tema: Upės
Šaris (pranc. Shari, Chari) – upė centrinėje Afrikoje, daugiausia Čado teritorijoje. Prasideda susiliejus Vamo ir Gribingio upėms, prasidedančioms Centrinės Afrikos Respublikoje. Teka į šiaurę, sudaro Čado–Kamerūno sieną. Įteka į Čado ežerą (sudaro 90 % į ežerą suplaukiančio vandens), sudaro deltą. Pagrindinis intakas – Logonė (kairysis). Gribingio svarbesni intakai – Bamingis, Aukas, Keita (dešinieji). Po Uhamo–Gribingio santakos į Šarį įteka Salamatas (dešinysis). Upės vandens režimas labai priklauso nuo laikotarpio: poplūdis aukštupyje prasideda vasarą, o Ndžamenoje – lapkritį. Poplūdžio metu upė smarkiai išsilieja, sudaro laikinus ežerus ir protakas, kurios jungiasi su Nigerio baseinu. Laivyba vyksta 860 km ruože, nuo Batangafo miesto prie Uhamo upės. Žvejyba. Prie Šario įsikūrę Sarho, Ndžamenos miestai.
Tema: Kalnai
Kenijos kalnas (angl. Mount Kenya, suah. Mlima Kenya) – užgesęs ugnikalnis Rytų Afrikoje, Kenijos centrinėje dalyje, Rytų Afrikos lūžių zonoje. Tai aukščiausia Kenijos vieta ir antra pagal aukštį vieta Afrikoje (po Kilimandžaro). Aukštis iki 5199 m (Batiano viršūnė). Kitos viršūnės – Nelionas (5188 m) ir Point Lenana (4985 m). Tai kūginis stratovulkanas, ženkliai paveiktas erozijos, iškylantis virš lavos plynaukštės. Susidarė maždaug prieš 3 mln. metų. Viršūnę dengia 11 ledynų (ilgis iki 1,5 km). Žemiau šlaituose auga įvairių endeminių augalų aukštikalnių pievos, miškai. Kenijos kalnas ir jo apylinkės sudaro Kenijos kalno nacionalinį parką (715 km²) – UNESCO Pasaulio paveldo objektą. Vokiečių misionierius Johanas Ludvigas Krapfas, pirmasis europietis, užfiksavęs kalną 1849 m. Pirmąjį šaltiniuose užfiksuotą įkopimą į Kenijos kalną 1899 m. atliko britų geografas Halford Mackinder. Kenijos papėdėje gyvena kikujai, masajai, embu ir amerai. Šių tautų mitologijoje Kenija yra šventasis kalnas. Nuo Kenijos kalno kilo Kenijos valstybės pavadinimas. Manoma, kad šis pavadinimas (Kirinyaga, Kirenyaa, Kiinyaa) kilo iš kikujų, embų ir amerų kalbų bei reiškia „Dievo poilsio vieta“.
Tema: Filmai
Naminių gyvūnėlių kapinės (angl. „Pet Sematary“) – 1989 m. JAV vaidybinis siaubo filmas pagal to paties pavadinimo Stiveno Kingo romaną. Filme pasakojama apie gyvų numirėlių prisikėlimą. Šie į gyvųjų pasaulį grįžta nusiteikę anaiptol ne geranoriškai.
Tema: Rašytojai
Vinstonas Leonardas Spenseris Čerčilis (angl. Winston Leonard Spencer Churchill; 1874 m. lapkričio 30 d. – 1965 m. sausio 24 d.) – britų politikas, 1940–1945 m. ir 1951–1955 m. Jungtinės Karalystės ministras pirmininkas. Jis laikomas vienu svarbiausiu vadovų Britanijos ir viso pasaulio istorijoje. 1953 metais gavo sero titulą ir tais pačiais metais apdovanotas Nobelio literatūros premija.
Tema: Rašytojai
Vidiadharas Suražprasadas Naipaulas (1932 m. rugpjūčio 17 d. – 2018 m. rugpjūčio 11 d., Londonas) – indų kilmės Trinidado-Didžiosios Britanijos rašytojas, kurio romanai nagrinėja Britų imperijos kolonializmo palikimą. Taip pat rašė negrožinę literatūrą, kelionių įspūdžius ir esė. 2001 m. Naipaul laimėjo Nobelio literatūros premiją. The New York Review of Books jį vadina „šiuolaikinės anglų prozos meistru“. Jam suteikta daugybė apdovanojimų: John Llewellyn Rhys Prizas (1958 m.), Somerset Maugham apdovanojimas (1960 m.), Hawthornden Prizas (1964 m.), W. H. Smith Literatūros apdovanojimas (1968 m.), Booker Prize (1971 m.), Jeruzalės prizas (1983 m.) ir David Cohen Prizas už viso gyvenimo nuopelnus Britų literatūrai (1993 m.). 2008 m. The Times paskelbė, kad „50 geriausių britų rašytojų po 1945 m. sąraše“ Naipaul užėmė 7 vietą.
Tema: Medicina
Anamnezė (gr. ἀνάμνησις, lot. anámnēsis) – iš paciento surenkama ligos istorija. Paprastai anamnezę surenka gydytojas per pokalbį. Anamnezėje ligonis apklausiamas dėl skundų, jų kitimo, ligos atsiradimo ir vystymosi. Išskiriama ligos anamnezė, šeimos anamnezė, taip pat profesinė anamnezė.
Tema: Politikai
Leo Falcam (1935 m. lapkričio 20 d. Ponapėje – 2018 m. vasario 12 d.) – Mikronezijos Federacinių Valstijų politikas. Nuo 1979 iki 1983 ėjo Ponapės gubernatoriaus pareigas, o nuo 1997 m. iki 1999 m. gegužės 8 d. buvo Mikronezijos viceprezidentu. Buvo penktuoju Mikronezijos Federacinių Valstijų prezidentu nuo 1999 m. gegužės 11 d. iki 2003 m. gegužės 11 d. 2003 m. rinkimuose jis neteko savo vietos parlamente, tuo netekdamas galimybės būti perrinktam antrai kadencijai. Vedęs. Žmona – Iris Green. Jie turi penkis vaikus.
Tema: Kalnai
Mulandžės masyvas (angl. Mulanje Massif) – stambus atlikuonis pietryčių Malavyje, Pietų regione, į rytus nuo Blantairo, greta Mulandžės miesto, ženkliai išsišauna virš aplinkinių Čiradzulu aukštumų. Matmenys – 22 x 26 km. Iškyla iki 3002 m (Sapitvos kalnas – aukščiausia Malavio vieta). Masyvas susidarė maždaug prieš 130 mln. metų ir yra magminės–intruzinės kilmės. Smarkiai paveiktas erozijos. Mulandžės masyvas įtrauktas į Mulandžės kalno miško draustinį. Masyvo šlaitai apaugę miškais, čia auga endeminė paprastoji vidringtonija (Widdringtonia whytei), aukščiau vyrauja kalnų stepės. Mulandžės masyve randama akmens amžiaus dirbinių. Pirmasis europietis, aprašęs šį kalną buvo Deividas Livingstonas.
Tema: Kalnai
Teidė (isp. Pico de Teide) yra ugnikalnis Tenerifės saloje, vienoje iš Kanarų salų (Ispanija). Ugnikalnio aukštis yra 3718 m virš jūros lygio. Tai yra aukščiausia Ispanijos Karalystės viršūnė. Teidės ugnikalnio kūgiška viršūnė stūkso senesnio 2000 m aukščio vulkano krateryje, didžiuliame gamtiniame smėlio ir pemzos amfiteatre. Senasis krateris, juosiamas 74 km ilgio sienos, yra oranžinių, purpurinių, tamsiai raudonų, pilkų, ochrinių kreivų uolų, išplėštų iš kalnų gelmių, arena. Ją raižo kanalai ir griovos (cañadas), kuriuos išskobė išsilydžiusi lava. Visa teritorija dabar yra nacionalinis parkas Las Cañadas del Teide. Pati viršūnė irgi randuota. Statūs ir dantyti jos šonai išvagoti lavos, išsiliejusios iš mažo viršūnės kraterio. Iš 30 m gylio žiočių tebegaruoja sieringos dujos, kalnas šimtmečiais lieja lavą. 1705 m. ji užliejo didžiumą Garačiko uosto. Per išsiveržimą 1909 m. 5 km ilgio lavos liežuvis nutįso šiaurvakariniu šlaitu. Žiemą temperatūra krinta žemiau nulio, griovos prisipildo sniego ir ledo, žvarbūs vėjai pusto skalūno žvyrą. Be to Teidės viršukalnė atlieka svarbų vaidmenį Tenerifės ekologijoje. Dėl didžiulio Teidės šešėlio vanduo ties pietiniu ir rytiniu salos krantais išlieka palyginti vėsus. Tai leidžia kauptis maistingosioms medžiagoms, todėl šiuose vandenyse įprato buriuotis banginiai bei delfinai ir ypač grindos.
Tema: Paukščiai
Vorombe – išnykusių epiornitų (Aepyornithidae) šeimos viena iš trijų milžiniškų neskraidančių paukščių gentis, kurioje išskirta viena Vorombe titan rūšis. Iš pradžių buvo manyta, kad tai tik didelis epiornių genties individas, bet dabar manoma, kad Vorombe titan yra didžiausi ir sunkiausi žmonijai žinomi kada nors egzistavę paukščiai. Gentis buvo išskirta 2018 m. atlikus išsamią morfometrinę analizę.
Tema: Paukščiai
Džeimso flamingas (Phoenicoparrus jamesi) – flaminginių (Phoenicopteridae) šeimos paukštis, gyvenantis Andų kalnų plynaukštėje Peru, Bolivijoje, Čilėje ir Argentinoje. Ši rūšis glaudžiai susijusi su andiniu flamingu, už kuriuos yra šiek tiek mažesni (apie 90 cm). Džeimso flamingo plunksnos šviesiai rožinės su ryškiai raudonomis juostomis aplink kaklą ir nugaroje. Sparnuose yra keletas juodų plunksnų. Oda aplink kaklą ryškiai raudona, kojos raudonai rudos, o snapas ryškiai geltonas su juodu galiuku. Jaunikliai su pilkšvu atspalviu. Džeimso flamingas panašus į likusius Pietų Amerikos flamingus, bet čilinis flamingas yra daugiau rožinės spalvos ir ilgesniu snapu, o Andų flamingo snapo ir sparnų galai juodesni, o kojos geltonos. Iki 1956 m. Džeimso flamingai buvo laikomi išnykusiais, kai pietų Bolivijoje, prie Kolorado ežero, buvo rastas lizdas. 1960 m. populiacija išaugo iki 7 tūkst. individų, o dabar suskaičiuojami 26 tūkst. Ši rūšis įrašyta į CITES konvenciją.
Tema: Futbolas
Puerto Riko vyrų futbolo rinktinė – Puerto Rikui atstovaujanti nacionalinė futbolo komanda, kurią kontroliuoja Puerto Riko futbolo federacija (Federación Puertorriqueña de Fútbol). Rinktinė nedalyvavo nė viename pasaulio ar žemyno čempionate. FIFA (nuo 1960 m.) ir CONCACAF (nuo 1964 m.) narė.
Tema: Politikai
Džonas Hovardas (angl. John Howard, g. 1939 m. liepos 6 d.) – Australijos politikas. 1996–2007 m. užėmė šalies premjero postą. Liberalų partijos narys, 1985–89, 1995–2007 m. – šios partijos pirmininkas.
Tema: Politikai
Meri Elizabet Tras (angl. Mary Elizabeth Truss, g. 1975 m. liepos 26 d.) – Jungtinės Karalystės politikė, buvusi šalies Ministrė Pirmininkė ir Konservatorių partijos lyderė. Nuo 2010 m. Truss yra Bendruomenių rūmų narė, 2019 m. užėmė moterų reikalų ir lygybės ministrės, o 2021–2022 m. Užsienio reikalų sekretorės pareigas. 2022 m. spalio 20 d., praėjus kiek daugiau nei 40 dienų po išrinkimo į premjerės pareigas, L. Truss pranešė apie atsistatydinimą. Šias pareigas ji ėjo trumpiausiai Jungtinės Karalystės istorijoje.
Tema: Upės
Šis straipsnis – apie upę. Apie miestą Pietų Sudane žiūrėkite Džuba (miestas). Džuba (som. Jubba) – upė Etiopijoje ir Somalyje. Prasideda centrinėje Etiopijoje, Etiopijos kalnyne. Teka į pietryčius Genalės pavadinimu. Nuo santakos su Dava (Somalio pasienyje) vadinama Džuba. Kerta Somalio plynaukštę, toliau teka pajūrio žemuma. Įteka į Indijos vandenyną netoli Kisimajo. Žiotyse galima išvysti mėlyno vandenyno vandens ir raudono upės vandens kontrastą. Po liūčių Džubą pasiekia Šebelės upė. Liūčių metu smarkiai patvinsta. Džuba laivuojama nuo Barderės.
Tema: Futbolas
Martinikos vyrų futbolo rinktinė – Martinikai atstovaujanti nacionalinė futbolo komanda, kurią kontroliuoja Martinikos futbolo lyga (Ligue de Football de Martinique). Oficialiai suburta 1953 m., CONCACAF narė nuo 1991 m. Martinika yra Prancūzijos dalis, todėl nėra FIFA narė, ir nedalyvavo nei viename pasaulio futbolo čempionate, bet dalyvauja CONCACAF taurės varžybose. Ji aštuonis kartus įveikė CONCACAF taurės atranką, vieną kartą pateko į turnyro ketvirtfinalį (2002 m.). Martinikos futbolo rinktinė taip pat vieną kartą (1993 m.) laimėjo Karibų taurę.
Tema: Futbolas
2026 m. Betri deildin menn – aukščiausioji Farerų futbolo lyga. Nuo 2018 m. sezono dėl rėmimo sutarčių vadinama Betri deildin menn. Sezonas prasidėjo 2026 m. kovo 6 d., baigėsi 2026 m. spalio 31 d.
Tema: Filmai
Žmogus-voras: nauja diena (angl. Spider-Man: Brand New Day) – 2026 m. amerikiečių mokslinės fantastikos superherojų filmas, sukurtas pagal „Marvel Comics“ superherojų Žmogų-vorą. Režisierius – Destin Daniel Cretton. Filmą kūrė „Marvel Studios“ ir „Columbia Pictures“, o platins „Sony Pictures Releasing“. Vaidina Tom Holland, Zendaya, Jacob Batalon, Sadie Sink, Liza Colón-Zayas, Jon Bernthal, Mark Ruffalo, Michael Mando, Tramell Tillman ir Marvin Jones III. Tai 38-asis „Marvel Cinematic Universe“ (MCU) filmas ir antrasis šeštosios fazės filmas. Filmo premjera numatyta 2026 m. liepos 31 d.
Tema: Paukščiai
Tingiageniniai, miegaliniai (Bucconidae, angl. Puffbirds) – geninių (Piciformes) paukščių šeima. Pasaulyje yra 33 rūšys. Paukščiai maži ar vidutinio dydžio, blankių spalvų. Snapas aštriu galu, skirtas vabzdžiams gaudyti. Dauguma jų medžioja medžių viršūnėse, o didesnės rūšys stipriais, kumpais snapais gali nutverti smulkius roplius. Gali išsirausti urvus žemėje ar termitynuose. Deda 2-3 baltus kiaušinius. Paukščiai daugiausia laiko ramiai tupi, tik retkarčiais sujuda galva kai žvalgosi grobio. Dėl tokio elgesio jie pavadinti tingiageniais. Raudonsnapis tingiagenis (Bucco capensis). Paukštis puriomis plunksnomis ir oranžiniu snapu. Viršutinė kūno puse ruda, apačia balkšva, su plačia juosta per krūtinę. Gyvena Pietų Amerikos šiaurinėje dalyje drėgnuose žemumų miškuose.
Tema: Filmai
Avataras Angas: paskutinis oro valdytojas (angl. Avatar Aang: The Last Airbender) – 2026 m. amerikiečių animacinis filmas, kurį režisavo Lauren Montgomery. Tai „Nickelodeon“ animacinio serialo „Avataras: paskutinis oro valdytojas“ (2005–2008 m.) tęsinys ir pirmasis „Avatar Studios“ kūrinys. Animaciją sukūrė „Flying Bark Productions“ ir „Studio Mir“; derinami rankomis piešti 2D animaciniai veikėjai su kompiuteriniu būdu sukurta 3D aplinka. Filmą įgarsino Eric Nam, Dionne Quan, Jessica Matten, Román Zaragoza, Steven Yeun, Dave Bautista, Taika Waititi, Geraldine Viswanathan, Freida Pinto ir Ke Huy Quan. Iš pradžių planuota, kad filmas bus rodomas kino teatruose, tačiau dabar numatyta, kad jis bus išleistas 2026 m. spalio 9 d. „Paramount+“ platformoje.
Tema: Upės
Kadėjus (pranc. Kadéï) – upė Kamerūne ir Centrinės Afrikos Respublikoje; viena iš Sangą (Kongo baseinas) sudarančių upių. Prasededa Adamavos plokščiakalnyje, ties Minduru miesteliu susiliejus Dumė ir Bumbė upėms. Teka į rytus miškingomis vietovėmis. Žemupyje pasuka į pietryčius. Ties Nola susilieja su Mamberė ir sudaro Sangą. Žemupio vaga vingiuota, daug kur skaidosi į protakas. Svarbesnės gyvenvietės prie Kadėjaus: Minduru, Belingu, Mbanga (Kamerūnas), Gambula, Nakombo Sanga, Komasa, Nola (CAR).
Tema: Filmai
Trumpametražis filmas – techninis terminas, kilęs iš Šiaurės Amerikos filmų industrijos kino eros pradžioje (angliškai vadinamas short film arba tiesiog short). Šiandien šis terminas dažniausiai apibūdina filmus, kurie Amerikos žemyne yra tarp 20 ir 40 minučių, o Europoje, Lotynų Amerikoje ir Australijoje trumpųjų filmų kategorijai paprastai priskiriami ne ilgesni nei 15 minučių filmai.
Tema: Rašytojai
Arturas Mileris (angl. Arthur Miller; 1915 m. spalio 17 d. Niujorkas – 2005 m. vasario 10 d. Roksberis, Konektikuto valstija) – JAV dramaturgas, eseistas. Abstrakčiojo realizmo socialinės šeimos dramos kūrėjas.
Tema: Futbolas
Futbolo rūšys – visuma komandinių sporto žaidimų, kurių žaidėjai kojomis arba galva smūgiuoja kamuolį, stengdamiesi įmušti jį į varžovų vartus. Nors pasaulyje egzistuoja skirtingų taisyklių futbolo variantai, paprastai bendriniu žodžiu futbolas įvardinamas labiausiai tam tikrame regione paplitęs futbolo variantas. Lietuvoje ir daugelyje pasaulio šalių bendriniu žodžiu futbolas vadinamas asociacijos futbolas. Pats žaidimo pavadinimas yra angliškos kilmės ir reiškia pėdą ir kamuolį (football - foot – pėda + ball – kamuolys), Nors įvairiose pasaulio vietose futbolą primenantys žaidimai žaisti dar senovėje, paties futbolo ištakos – XIX a. Anglija, kur šis žaidimas imtas žaisti šalies mokyklose. Britų imperijos plėtra ir kultūrinė įtaka sudarė sąlygas šioms futbolo taisyklėms išplisti į Britanijos įtakos zonas anapus tiesiogiai valdomos imperijos. XIX a. antrojoje pusėje pradėtos kurti skirtingos žaidimų taisyklės, dažnai atsižvelgiant į vietines tradicijas. Taip 1863 m. atsiskyrė regbis, o gėlų futbolas sąmoningai įtraukė vietinių tradicinių futbolo žaidimų taisykles, kad išsaugotų paveldą. 1888 m. Anglijoje buvo įkurta Futbolo lyga, tapusi pirmąja iš daugelio profesionalių futbolo asociacijų. Per XX a. keli futbolo variantai tapo vienais populiariausių komandinių sporto šakų pasaulyje.
Tema: Kalnai
Markamo kalnas (angl. Mount Markham) – masyvas dviem viršūnėmis, stūksantis Antarktidoje, netoliese Roso šelfinio ledyno; priklauso Transantarktidos kalnų sistemai. Pagrindinės viršūnės aukštis siekia 4350 m, o mažesniosios – 4280 m. Apytikriai iki 3000 m aukščio Markamo kalnas esti po ledynu. Markamo kalną atrado „Nacionalinė britų Antarktidos ekspedicija“ (1901–1904 m.), objektas pavadintas sero Clements Markham garbei. Šis, kaip „Karališkosios geografinė draugijos“ prezidentas, suplanavo ekspediciją, o jai vadovauti pavedė Robert Falcon Scott.
Tema: Politikai
Milanas Jeličius (Милан Јелић; 1956 m. kovo 26 d., Koprivna, Jugoslavijoje – 2007 m. rugsėjo 30 d., Modričioje, Bosnijoje ir Hercogovinoje) – Bosnijos serbų politikas, Serbų Respublikos prezidentas, šias pareigas ėjo nuo 2006 m. lapkričio 9 d. iki mirties. Gimė Koprivnos kaime, baigė Dubojaus vid. mokyklą. Studijavo ekonomiką Suboticoje ir Banja Lukoje, gavo daktaro laipsnį. Jeličius ilgą laiką buvo aktyvus Modričios miesto politikas, o po Bosnijos karo išrinktas į Serbų respublikos asamblėją. Buvo Bosnijos ir Hercegovinos futbolo asociacijos prezidentu. 2007 m. rugsėjo 30 d. stebėdamas futbolo varžybas pasijuto blogai ir mirė Dubojaus ligoninėje, sustojus širdžiai.
Tema: Paukščiai
Pastaibis (lot. tarsometatarsus) – paukščio kojos dalis tarp blauzdos ir pirštų. Pastaibį sudaro tarpusavyje suaugę distaliniai čiurnos ir trys slėsnos kauleliai. Paukščių kulnas yra ne pirštų pamatuose, kaip dažnai klaidingai manoma, bet toje vietoje, kur blauzda sunerta su pastaibiu. Daugelio paukščių pastaibis yra plikas, rečiau apaugęs plunksnomis (pelėdų, kai kurių vištinių ir plėšriųjų paukščių). Vištinių paukščių patinų pastaibis kartais turi sukaulėjusią išaugą – pentiną. Prie pastaibio prsijungę keturi kojos pirštai, trys iš jų paprastai būna nukreipti į priekį ir vienas atgal.
Tema: Upės
Bandama (pranc. Bandama) – upė Dramblio Kaulo Kranto centrinėje dalyje, viena ilgiausių šalyje. Prasideda šalies šiaurėje, Korhogo apylinkėse. Susidaro iš sutekėjusių (netoli Jamusukro) Baltosios ir Raudonosios Bandamos upių. Teka pietų kryptimi, įteka į Gvinėjos įlankos Tagbos lagūną. Pagrindiniai intakai: Marahuė, Solomugu, Kanas, Nzi. Vidurupyje patvenkta Kosu užtvanka, upės slėnyje susidaręs Kosu tvenkinys. Daug krioklių (Gunianso, Manvuo). Laivuojama 35 km nuo žiočių. Prie Baltosios Bandamos yra Marauė nacionalinis parkas, prie Bandamos žiočių – Asanji nacionalinis parkas. Šalia Bandamos upės įsikūrusi šalies sostinė Jamusukras.
Tema: Rašytojai
Saul Pinchas Rabbinowicz (1845 m. Tauragėje, Rusijos imperija – 1910 m. Frankfurte prie Maino, Vokietijos imperija) – hebrajų mokytojas, rašytojas, vertėjas ir sionistas. Priklausė vienai pirmųjų sionistinių organizacijų Hovevei Zion.
Tema: Medicina
Kardiologija (sen. gr. καρδία = širdis + λόγος = mokslas) – medicinos šaka, tirianti širdį ir kraujagyslių sistemą, jos ligas, anatomines bei fiziologines ypatybes, jų funkcijas, diagnostikos, profilaktikos ir gydymo metodus. Dažniausiai pasitaikančios širdies ir kraujagyslių ligos yra išeminė širdies liga, aterosklerozė, arterinė hipertenzija, miokardo infarktas, taip pat širdies ritmo bei laidumo sutrikimai. Kaip savarankiška medicinos šaka kardiologija susiformavo XIX amžiuje. Lietuvoje kardiologija pradėta nagrinėti Vilniaus universitete XIX amžiaus pradžioje, o nuo XX a. 7 dešimtmečio pradėta tirti išeminė širdies liga, širdies ritmo sutrikimai, Kaune pradėtos širdies elektros stimuliavimo procedūros.
Tema: Filmai
Žaidimas (angl. The Game) – 1997 m. JAV psichologinis trileris, kurį režisavo David Fincher. Filmas pasakoja apie keistą dovaną, kurią gauna turtuolis. Dovana – konspiracinis žaidimas, kuris įneša netikėtumo į turtuolio gyvenimą.
Tema: Paukščiai
Hasto sakalinis erelis, arba milžiniškasis Hasto erelis (Hieraaetus moorei) – vanaginių paukščių (Falconiformes) būrio, suopių (Buteoninae) pošeimio išnykusi plėšriųjų paukščių rūšis.
Tema: Medicina
Vilniaus universiteto Medicinos fakultetas – vienas iš Vilniaus universiteto fakultetų, kuriame ruošiami medicinos gydytojai, akušeriai, ergoterapeutai, kineziterapeutai, odontologai, farmacininkai, visuomenės sveikatos, slaugos, medicinos biologijos, medicinos genetikos ir medicinos fizikos specialistai. Fakultetą sudaro 7 katedros, 2 institutai, 11 klinikų, jungiančių per 50 centrų ir laboratorijų.
Tema: Kalnai
Dvylikos kalnų grandinė arba Dvylika smeigtukų (air. Na Beanna Beola) – kalnų grandinė Konemaroje, vakarinėje Airijos salos dalyje, Golvėjaus grafystėje. Didžiausias kalnas – „Binn Bhán“ yra apie 729 m. Netoli yra Maumturko kalnai.